
FOND ZA ZAŠTITU OKOLIŠA



I ENERGETSKU UČINKOVITOST

Grad Crikvenica dana 10.prosinca 2014. godine raspisuje sljedeći: 

JAVNI NATJEČAJ 

ZA SUFINANCIRANJE PROJEKATA KORIŠTENJA OBNOVLJIVIH IZVORA ENERGIJE U OBITELJSKIM KUĆAMA NA PODRUČJU GRADA CRIKVENICE
1. PREDMET JAVNOG NATJEČAJA
Predmet Javnog natječaja je prikupljanje prijava za sudjelovanje u sufinanciranju projekata korištenja obnovljivih izvora energije u obiteljskim kućama na području Grada Crikvenice u 2014. godini.
Ukupna raspoloživa sredstva za sufinanciranje projekata korištenja obnovljivih izvora energije u obiteljskim kućama, u okviru  Javnog natječaja koji je zaključen 30.7.2014. i ovog Javnog natječaja, iznose najviše 50.000,00 kuna, pri čemu Fond za zaštitu okoliša i energetsku učinkovitost (u daljnjem tekstu Fond) sudjeluje s najviše 40.000,00 kuna (40%), a Grad Crikvenica (u daljnjem tekstu Grad) s najviše 10.000 kuna (10%).

Obiteljska kuća je građevina bruto površine do 400 m2, koja je u cijelosti ili u kojoj je više od 50% bruto podne površine namijenjeno stanovanju, ima maksimalno 2 stambene jedinice te je izgrađena na zasebnoj građevnoj čestici. 

Predmet ovog Javnog natječaja nisu obiteljske kuće:

· čija je gradnja u tijeku i 

· one za koje je pokrenut postupak legalizacije sukladno odredbama Zakona o postupanju s nezakonito izgrađenim zgradama (NN 86/12, 143/13) - sve do okončanja postupka.
Pod opravdanim troškovima podrazumijevaju se troškovi nabave opreme i izvođenja radova koji svojom namjenom i funkcijom doprinose korištenju obnovljivih izvora energije, a nastali su nakon datuma objave Javnog poziva, ali uz uvjet provjere početnih/zatečenih stanja terenskim pregledima.
Opravdani troškovi na koje se odnosi ovaj Javni natječaj smatraju se: 

B.1. Ugradnja kotla na drvenu sječku/pelete ili pirolitičkog kotla na drva;

B.2. Ugradnja dizalice topline energetske klase A prema Eurovent Energy Efficiency Classification;

B.3. Sustavi sa solarnim toplinskim kolektorima za pripremu potrošne tople vode ili za pripremu potrošne tople i grijanje;

B.4. Fotonaponski kolektori za proizvodnju električne energije

Detaljan opis opreme i radova koji spadaju u opravdane troškove definiran je u Pravilniku za provedbu Javnih natječaja za sufinanciranje projekata povećanja energetske učinkovitosti i korištenja obnovljivih izvora energije (OIE) u obiteljskim kućama na području Grada Crikvenice (u daljnjem tekstu Pravilnik).

Temeljem Javnog poziva za korištenje sredstava Fonda za zaštitu okoliša i energetsku učinkovitost za neposredno sufinanciranje programa korištenja obnovljivih izvora energije u obiteljskim kućama, maksimalni iznos koji se sufinancira od strane Fonda je do 40% opravdanih troškova ulaganja (B.1. do B.4.) odnosno do 8.000,00 kuna (sa PDV-om) po sustavu.

Grad sufinancira 10% opravdanih troškova ulaganja, odnosno do 2.000,00 kn (sa PDV-om) po sustavu.

Izrada pripremne i projektne dokumentacije nije opravdani trošak.

Cjelokupne troškove stručnog nadzora kojeg provodi ovlašteni nadzorni inženjer pokriva Provoditelj natječaja.

Natječajem nije propisan proizvođač materijala i opreme, projektant niti izvođač radova.

Za izvođenje mjera korištenja OIE mora se angažirati pravna ili fizička osoba  registrirana za odgovarajuću djelatnost.

2. KORISNICI SREDSTAVA

Pravo na predaju prijave na Javni natječaj mogu ostvariti fizičke osobe koje mogu dokazati vlasništvo i legalnost objekta u kojem je planirana ugradnja opreme i radovi, koje imaju prebivalište i žive na adresi obiteljske kuće za koju se planira provedba Projekta, te koje su spremne uložiti vlastita sredstva u mjere navedene u Pravilniku, a za koje podnose prijavu (u daljnjem tekstu: Podnositelji prijava). 

Pojedina fizička osoba može zatražiti sufinanciranje odnosno podnijeti prijavu za najviše 2 (dva) sustava obnovljivih izvora energije (B.1. do B.4.).
3. OPĆI UVJETI KOJE PODNOSITELJI PRIJAVA MORAJU UDOVOLJITI

Uvjeti koje Podnositelji prijava na Javni natječaj moraju udovoljavati su sljedeći:

· obiteljska kuća za koju se planira provedba mjera mora se nalaziti na području Grada; 

· punoljetna, fizička osoba s prebivalištem na adresi obiteljske kuće za koju se planira provedba Projekta;

· posjedovanje dokaza da je obiteljska kuća u vlasništvu podnositelja prijave ili člana/članova uže obitelji (vlasnički list ili drugi dokaz o vlasništvu); 

· posjedovanje odgovarajućeg pravomoćnog akta kojim se dokazuje legalnost objekta u smislu Zakona o gradnji (NN 153/13);

· da nema nepodmirenih dugovanja prema Gradu od strane Podnositelja prijave i vlasnika obiteljske kuće (ukoliko isti nije Podnositelj prijave);

· spremnost ulaganja predviđenih vlastitih sredstava u određenom postotku za provedbu Projekta za koji se podnosi prijava;

· prihvaćanje općih uvjeta ovog Javnog natječaja. 

4. POTREBNA DOKUMENTACIJA 

Podnositelji prijava na ovaj Javni natječaj moraju priložiti: 

1) Potpisani i cjelovito popunjeni Prijavni obrazac;

2) Presliku osobne iskaznice (obostrano) ili uvjerenje o prebivalištu podnositelja prijave;

3) Presliku osobne iskaznice (obostrano) ili uvjerenje o prebivalištu za sve članove kućanstva;

4) Vlasnički list ili drugi dokaz o vlasništvu, u izvorniku ili preslici (ne stariji od 30 dana), a ukoliko vlasništvo na predmetnom objektu nije 1/1, podnositelj prijave mora dostaviti i pismenu suglasnost ostalih suvlasnika za korištenje obnovljivih izvora energije na objektu, u izvorniku ili preslici (ne stariju od 30 dana);

5) Izjavu da je spreman sve troškove realizacije prijavljenih mjera prema Prijavnom obrascu u dijelu koji se ne financira iz sredstava za sufinanciranje snositi samostalno iz vlastitih sredstava ili iz sredstava osiguranih iz drugih izvora;  

6) Dokaz da je objekt legalan u smislu Zakona o gradnji (NN 153/13);

7) Dokaz da nema nepodmirenih dugovanja prema Gradu od strane Podnositelja prijave i vlasnika obiteljske kuće (ukoliko isti nije Podnositelj prijave);
8) Neobvezujući ponudbeni troškovnik proizvođača/dobavljača opreme ili ovlaštenog izvođača radova s detaljnom specifikacijom opreme i radova;

9) Za zaštićene objekte potrebno je priložiti mišljenje nadležnog Konzervatorskog odjela, Uprave za zaštitu kulturne baštine Ministarstva kulture Republike Hrvatske. 

U roku od 60 dana od dana zaprimanja Odluke o odabiru korisnika sredstava Podnositelj prijave dužan je dostaviti projektnu dokumentaciju (minimalno na razini glavnog projekta) izrađenu i ovjerenu od strane ovlaštenih inženjera odgovarajuće struke.

Grad zadržava pravo od odabranih kandidata tražiti izvornike isprava ili javnobilježnički ovjerene preslike isprava koje su priložene u prijavi. U slučaju nepodnošenja ili nepravodobnog podnošenja izvornika ili javnobilježnički ovjerenih fotokopija isprava Grad će isključiti takvog kandidata.

5. DOSTAVLJANJE PRIJAVA

Prijave na Javni natječaj se dostavljaju u pisanom obliku s priloženom potrebnom dokumentacijom, u zatvorenoj omotnici s imenom, prezimenom te adresom podnositelja prijave na poleđini, preporučenom poštom na adresu: 

GRAD CRIKVENICA
Kralja Tomislava 85
51260 CRIKVENICA
ili osobno u pisarnici Grada Crikvenice, Kralja Tomislava 85,  u uredovno radno vrijeme, 

uz naznaku: „JAVNI NATJEČAJ ZA SUFINANCIRANJE PROJEKATA KORIŠTENJA OBNOVLJIVIH IZVORA ENERGIJE U OBITELJSKIM KUĆAMA NA PODRUČJU GRADA CRIKVENICE – NE OTVARATI“

Rok za dostavu prijava na Javni natječaj je do iskorištenja raspoloživih sredstava ili do 28.02.2015. godine ovisno o tome što prije nastupi.
Prijave na javni natječaj i priloženi materijali se ne vraćaju, a podaci su podložni provjeri. 

Nepotpune i neuredne prijave, kao i prijave podnesene protivno uvjetima ovog Javnog natječaja i Pravilnika, neće se razmatrati. 

6. ODABIR KORISNIKA SREDSTAVA

Pregled i ocjenjivanje pristiglih prijava te odabir korisnika sredstava provodit će Povjerenstvo za Javne natječaje za sufinanciranje projekata povećanja energetske učinkovitosti i korištenja obnovljivih izvora energije u obiteljskim kućama na području Grada (u daljnjem tekstu: Povjerenstvo) koje će svojom Odlukom imenovati Gradonačelnik i koje će biti sastavljeno od tri člana. 

O radu Povjerenstva sastavlja se zapisnik. Povjerenstvo svoje odluke donosi većinom imenovanog broja članova.

Povjerenstvo će jednom mjesečno izvršiti pregled prijava pristiglih u toku prethodnog mjeseca te provjeriti točnost prijavljenih početnih/zatečenih stanja obiteljskih kuća terenskim pregledima. Ukoliko se terenskim pregledom od strane Povjerenstva utvrdi da zatečeno stanje obiteljske kuće ne odgovara podacima u prijavi na Javni natječaj, ta prijava će biti proglašena nevažećom.

Sufinancirat će se oni podnositelji prijava koji zadovolje sve uvjete ovog  Javnog natječaja.

Po obradi pristiglih prijava iz prethodnog mjeseca, na temelju prijedloga Povjerenstva, jednom mjesečno donosi se Odluka o odabiru korisnika sredstava koju će Grad Crikvenica pisanim putem dostaviti na adresu podnositelja prijava.

Informacije o iznosu raspoloživih sredstava bit će objavljene na internetskim stranicama i oglasnoj ploči Grada Crikvenice, gdje će također biti dostupne informacije o odabranim korisnicima sredstava. 

7. REALIZACIJA PRIHVAĆENIH PRIJAVA

Točan broj obiteljskih kuća koje će ostvariti pravo na sufinanciranje temeljem ovog Javnog natječaja utvrdit će se na osnovu ukupnog iznosa raspoloživih sredstava za sufinanciranje odobrenog od strane Fonda i Općine.

S odabranim korisnicima, koji u roku od 60 dana od dana zaprimanja Odluke o odabiru korisnika sufinanciranja dostave projektnu dokumentaciju (minimalno na razini glavnog projekta) izrađenu i ovjerenu od strane ovlaštenih inženjera odgovarajuće struke, sklopit će se Ugovor kojim će biti definiran iznos koji se sufinancira, rokovi za ugradnju opreme i izvođenje radova, način plaćanja, kao i ostala prava i obaveze ugovornih strana. 

8. ISPLATA SREDSTAVA

Nakon završetka prijavljenog Projekta, Korisnik sredstava dostavlja Gradu popunjeni Zahtjev za povrat sredstava preporučenom poštom ili osobno u pisarnicu Grada Crikvenice.

Uz Zahtjev za povrat sredstava Korisnik je dužan dostaviti sljedeću dokumentaciju:

· ovjerene preslike ili izvornike računa za ugrađenu opremu i izvedene radove izražene u kunama (HRK);

· izjave o izvedenim radovima ovlaštenog izvoditelja radova;

· popunjene i ovjerene jamstvene listove za opremu i jamstva za radove (min. 2 godine);

· izjave i potvrde o sukladnosti s tehničkim propisima za ugrađenu opremu.

Nakon zaprimanja Zahtjeva za povrat sredstava, u roku od 15 dana, izvršit će se pregled objekta od strane Povjerenstva i nadzornog ovlaštenog inženjera kojim će se utvrditi usklađenost činjeničnog stanja s podacima iskazanim u Zahtjevu za povrat sredstava i sukladno dostavljenom glavnom projektu ovjerenom od strane ovlaštenog inženjera. U slučaju zadovoljavanja svih uvjeta iz Javnog natječaja, u roku od 15 dana Grad će izvršiti isplatu novčanih sredstva na IBAN računa Korisnika u dijelu koji se odnosi na sufinanciranje od strane Grada. Nakon zaprimanja sredstava za sufinanciranje Projekta od strane Fonda, Grad će u roku 15 dana izvršiti isplatu novčanih sredstva na IBAN računa Korisnika u dijelu koji se odnosi na sufinanciranje od strane Fonda.

9. OSTALE INFORMACIJE

Ovaj Javni natječaj objavljen je na internet stranicama Grada Crikvenice www.crikvenica.hr i na oglasnoj ploči Grada Crikvenice. 

Svi dokumenti koji su sastavni dio ovog Javnog natječaja mogu se preuzeti na internet stranicama Grada Crikvenice, www.crikvenica.hr i u uredovno radno vrijeme Gradske uprave Grada Crikvenice:
1) Javni natječaj za sufinanciranje projekata korištenja obnovljivih izvora energije u obiteljskim kućama na području Grada Crikvenice
2) Pravilnik za provedbu Javnih natječaja za sufinanciranje projekata povećanja energetske učinkovitosti i korištenja obnovljivih izvora energije (OIE) u obiteljskim kućama na području Grada Crikvenice
3) Prijavni obrazac za Javni natječaj;

4) Izjava o osiguranju sredstava i prihvaćanju općih uvjeta Javnog natječaja za sufinanciranje projekata korištenja obnovljivih izvora energije u obiteljskim kućama na području Grada Crikvenice
5) Zahtjev za povrat sredstava

Sve dodatne informacije mogu se dobiti u Gradu u uredovno radno vrijeme na telefon: 051 455 470, 051 455 464 ili putem e-pošte: vjekica.glavan@crikvenica.hr, stanka.car@crikvenica.hr.

Dostavljanjem dokumentacije na ovaj Javni natječaj, podnositelj prijave daje odobrenje Gradu da osnovne podatke o podnositelju prijave i projektu objavi na službenim internetskim stranicama te u drugim izvještajima.


GRADONAĆELNIK

Damir Rukavina, dipl.ing.

